RELVASEADUSE SELGITUSTAOTLUS

Politsei- ja Piirivalveamet (PPA) Dokumendi number:VD\_25/9

Pärnu mnt 139, Tallinn, 15060 Kuupäev: 06.08.2025

Palume Politsei- ja Piirivalveameti seisukohta ja vastuseid allpool esitatud küsimustele relvaseaduse § 8333 lõike 1 sätestatud loakohustuse rakendamisega süüte- või lõhkelaenguta, kuid selleks valmidust omavate mehitamata sõidukite tootmisele. Küsimus on kerkinud teravalt üles seoses mehitamata õhusõidukite (sh varitseva ründemoona) tootmisega, kuid laieneb ka mehitamata vee- ja maismaasõidukite tootjatele. Ühtlustatud ametkondlik seisukoht on EKTL liikmetele oluline, kuna relvaseaduse vastuoluline tekst ja õigusliku ettenähtavuse puudumine ning sanktsioonirisk tekitab ebakindlust kaitseotstarbeliste mehitamata sõidukite tootearenduses ja tootmise käivitamisel. Tootjatele on vajalik anda õiguslikult selge seisukohta selle kohta, mis hetkel muutub sõjalise otstarbega lahingumoonaks projekteeritud mehitamata õhu- vee või maismaasõiduki valmistamine loakohustuslikuks. Ühtlustatud ametkondlik seisukoht relvaseaduse § 8333 lõike 1 rakendamisel võimaldaks tootjatel teha täpsemaid tegevusplaane ning hinnata toote pakkumisküpseks arendamise aja- ja rahakulu. Kuna Eesti riigikaitse seisukohast on tegemist ajakriitilise olukorraga, palume kujundada oma seisukoht ja vastata selgitustaotlusele võimalikult kiiresti.

**KOKKUVÕTE**

Relvaseaduse (RelvS) § 833 lg 3 alusel kehtestas kaitseminister 29.05.2025 määrusega nr 7 sõjarelvade, relvasüsteemi, sõjarelva laskemoona ja lahingumoona ning nende osade, sealhulgas oluliste osade või komponentide täpsustava loetelu ja liigituse (edaspidi „**Liigitusmäärus**“). Liigitusmäärus tekitab segadust osas, kas varitseva ründemoona otstarbeks mõeldud mehitamata sõiduki (drooni), mis lahingumoona lõhkelaengut ega sõjarelva ei sisalda, kuid on nende paigaldamiseks valmis, tootmine on RelvS § 8333 lg 1 p 1 („*sõjarelva, selle olulise osa või lõhkeainet mittesisaldava lahingumoona valmistamine“*) või p 4 („*relvasüsteemi või selle olulise osa valmistamine*“) sätestatud loakohustuslik tegevusala. Juhindudes märgukirjadele ja selgitustaotlustele vastamise ning kollektiivse pöördumise esitamise seaduse §-st 3, palume PPA-l kui tegevusloa andjal vastata järgmisele küsimusele:

Kas sõjaliseks otstarbeks kavandatav mehitamata sõiduk, millele tootja lahingumoona või relvasüsteemi olulist osa (lõhkelaengut või sõjarelva) ei paigalda, kuid mis omab selleks valmidust, on lahingumoon või relvasüsteem või nende oluline osa, mille tootmiseks on nõutav RelvS § 8333 lg 1 p 1 või p 4 sätestatud tegevusluba?

**AVALDUSE SELGITUSED**

**RelvS loakohustus**

RelvS § 8333 lg 1 p 1 sätestab loakohustuse „*sõjarelva, selle olulise osa või lõhkeainet mittesisaldava lahingumoona valmistamisele.“*

RelvS § 833 lg 2 defineerib lahingumoona mõiste: „*lahingumoon, välja arvatud laskemoon, on lõhkeainet, pürotehnilist ainet, süüteainet või muud süttimis- või plahvatusvõimelist keemilist ainet sisaldav sõjalise otstarbega vahend ja materjal, mida saab kasutada või kohandada vastase elavjõu ja lahingutehnika kahjustamiseks või hävitamiseks, lahinguvälja valgustamiseks, suitsukatte tegemiseks või signaliseerimiseks*.“

RelvS § 8333 lõike 1 punkt 4 sätestab loakohustuse „*relvasüsteemi või selle olulise osa valmistamisele.“*

RelvS § 833 lg 11 defineerib relvasüsteemi mõiste: „*relvasüsteem on sõjarelv või mitu sõjarelva koos relvasüsteemi toimimiseks vajalike osadega, sealhulgas sihtimis- ja tulejuhtimisseadmed ning relvaplatvorm*.“ Sätte teksti kehtestanud eelnõu seletuskirja kohaselt on relvaplatvormiks maismaa‑, õhu- ja veesõiduk ning relvaalus, millele on võimalik kinnitada sõjarelva.

Esimene küsimus RelvS § 8333 lg 1 p 1 ja p 4 ja § 833 lõigete 11 ja 2 teksti valguses on seega: kas mehitamata sõiduk (droon) on lahingumoon või relvasüsteem, mille tootmiseks on nõutav RelvS § 8333 lg 1 p 1 või p 4 sätestatud tegevusluba?

**Sõjarelvade liigitus ja vastuolu RelvS-ga**

RelvS § 833 lg 3 alusel kehtestas riigikaitse korraldamise valdkonna eest vastutav minister Liigitusmäärusega sõjarelvade, relvasüsteemi, sõjarelva laskemoona ja lahingumoona ning nende osade ja oluliste osade või komponentide täpsustava loetelu ja liigituse. Liigutusmäärus on oluline, kuna ta näeb ette relvasüsteemi ja varitseva ründemoona (üks lahingumoona liikidest) ja nende oluliste osade kaasajastatud mõisted ning sätestab erandjuhud, mil varitsevat ründemoona ega mehitamata sõidukit ei loeta lahingumoonaks. Nagu allpool selgitame, ei ole liigitusmääruse süstemaatikast lähtudes olulise osata varitseva ründemoona ega mehitamata sõiduki tootmiseks lahingumoona või relvasüsteemi tootja tegevusluba vaja.

Varitsev ründemoon on Liigitusmääruse § 8 lg 1 p 12 kohaselt „*mehitamata õhu-, maismaa- või veesõiduki baasil sõjaliseks otstarbeks projekteeritud ja valmistatud lahingumoon, mis on võimeline sõidu kestel ja kindla aja vältel püsima ooterežiimis sihtmärgi leidmiseks, tuvastamiseks ja hävitamiseks* (edaspidi mõistetavuse huvides „**Ründevõimekus**“).*“*

Varitseva ründemoona oluline osa on Liigitusmääruse § 9 lg 2 kohaselt *„laeng, sütik või muu osa või komponent, mis sisaldab lõhkeainet, pürotehnilist ainet, süüteainet või muud süttimis- või plahvatusvõimelist keemilist ainet*“ (edaspidi mõistetavuse huvides „**Lõhkelaeng**“)**.** Oluline on silmas pidada, et mehitamata sõiduk ise, sõltumata sõjalisest või muust otstarbest, lahingumoona oluliseks osaks Liigitusmääruse § 9 lg 1 kohaselt ei ole.

Liigitusmääruse § 8 lg 3 kohaselt lahingumoonaks projekteeritud ja valmistatud mehitamata õhu-, vee- või maismaasõidukit, millel puudub lahingumoona oluline osa, s.o. Lõhkelaeng, lahingumoonaks ei loeta, mistõttu RelvS § 8333 lg 1 p 1 tähenduses selle tootmine tegevusluba ei vaja.

Liigitusmääruse § 6 lg 1 kohaselt ei loeta relvaplatvormi ega sihtimis ja tulejuhtimisseadmeid relvasüsteemi oluliseks osaks ning koosmõjus RelvS § 833 lg 11 toodud relvasüsteemi mõistega võib asuda seisukohale, et ilma sõjarelvata mehitamata õhusõiduk, isegi kui ta on kavandatud relvaplatvormiks, ei ole relvasüsteemiks ega selle oluliseks osaks RelvS § 8333 lg 1 p 4 tähenduses ja selle tootmine tegevusluba ei vaja.

Küsimus RelvS-e loakohustusest tekib olukorras, kus tootja soovib valmistada mehitamata sõiduki, millel on mehhaaniline ja tarkvaraline valmidus Lõhkelaengu (või sõjarelva) lisamiseks. Lõhkelaengu või sõjarelva võib toota teine (selleks tegevusluba omav) tootja, seda võib hoiustada sõidukist eraldi (nt Kaitseväe laos) ja selle võib vahetult enne lahingülesande täitmist mehitamata sõidukile paigaldada kaitsejõudude allüksus.

Ülal punktis 1 esitatud küsimus taandub RelvS § 8333 lg 1 p 1 tekstis sisalduva „*lõhkeainet mittesisaldava lahingumoona*“ ning RelvS § 8333 lg 1 p-is 4 sisalduva mõiste „*relvasüsteem*“ sisustamisele.

RelvS § 833 lg 2 sätestab kumulatiivsed eeldused sellele, mida käsitletakse RelvS tähenduses lahingumoonana. RelvS alusel ei ole lahingumoonaks vahend ja materjal, mis ei sisalda lõhkeainet (*või pürotehnilist ainet, süüteainet või muud süttimis- või plahvatusvõimelist keemilist ainet*), sõltumata asjaolust, kas sellel on sõjaline otstarve või– ei. Lahingumoonaks projekteeritud ja valmistatud mehitamata (õhu)sõiduki puhul lähtub sellest põhimõttest ka Liigitusmäärus (analoogiliselt sõjarelva kui relvasüsteemi olulise osa määratlusele). RelvS § 8333 lg 1 p 1 sätestab siiski, et loakohustuslik on lõhkeainet mittesisaldava lahingumoona valmistamine. Vastuolu avaldub ringdefinitsiooni kujul: vahend või materjal, mis ei sisalda plahvatavaid või süütavaid aineid, ei ole lahingumoon RelvS § 833 lg 2 alusel.

Oluline on siiski arvestada Liigitusmääruses toodud relvasüsteemide ja lahingumoona ning nende oluliste osade liigitusega. Koosmõjus muudab see loakohustuse kohaldamisala oluliselt selgemaks ja arusaadavamaks, kuid vastuolu ennast ei kõrvalda. Küll on aga võimalik ülal punktis 1 püstitatud küsimust täpsustada järgmiselt:

Kas RelvS §§ 8333 lg 1 p 1 ja 4 ning 833 lõigete 11 ja 2 ning Liigitusmääruse §§ 6 ja 8 lg 3 valguses on sõjaliseks otstarbeks kavandatav Ründevõimekusega või ilma selleta mehitamata sõiduk, millele tootja Lõhkelaengut ei paigalda, kuid mis omab selleks valmidust, lahingumoon või relvasüsteem, mille tootmiseks on nõutav RelvS § 8333 lg 1 p 1 või p 4 sätestatud tegevusluba?

Selgitustaotlusega soovib EKTL oma liikmete huvides eeltoodud küsimusele vastust, millest ettevõtjad saavad edaspidi juhinduda kuni relvaseadust tulevikus täpsustatakse.

**Tõlgendusvõimalused**

RelvS §§ 8333 lg 1 p 4 ja 833 lg 11 ning Liigitusmääruse § 6 koosmõjus Lõhkelaengu (või sõjarelva) valmidusega mehitamata sõiduki tootmine tegevusluba ei vaja, kuna tegemist pole tervikliku relvasüsteemi ega selle olulise osa või lahingumoonaga.

RelvS § 8333 lg 1 p 1 grammatilise tõlgendamise korral on võimalik siiski käsitleda nii Ründevõimekusega kui ilma selleta sõjaliseks otstarbeks kavandatud mehitamata sõidukit, kui *lõhkeainet mittesisaldavat lahingumoona* (Relvs § 833 lg 2 sõnastuse kohaselt on lahingumoon mh „*sõjalise otstarbega vahend või materjal, mida on võimalik kasutada* /…lahingutegevuses…/).“

Alternatiivselt saab lähtuda tõlgendamisel seadusandja tahtest. See on küsimus eelkõige sellest, mida seadusandja on tahtnud määratleda „*lõhkeainet mittesisaldava lahingumoonana*“ ja kuidas seda sisustada mehitamata sõidukite puhul, millele tootja Lõhkelaengut (lahingumoona olulise osana) ei paigalda. Nagu viidatud ülal punktis 1, on RelvS §§ 8333 lg 1 p1 ja 833 lg 2 vastuolulised ja seadusandja tahe jääb EKTL liikmetele praegu kahjuks selgusetuks. EKTL on seisukohal, et nii grammatilise kui seadusandja tahte kohase tõlgenduse aluseks tuleb võtta RelvS § 2 lg 1 p 1 kohaldamisnormi, mille kohaselt ei kohaldata RelvS esemetele, mis ei ole relvaks konstrueeritud või kohandatud (nt mehitamata sõiduk), kuid mida on võimalik sellena kasutada. Seega **ei peaks loakohustust laiendama mehitamata sõidukite tootmisele, kui neid saab kasutada sõjalisel otstarbel, kuid tootja ei paigalda neile lõhkelaengut ega sõjarelva**, vaid loob selleks üksnes valmiduse.

Lugupidamisega,

Kalev Koidumäe  
Tegevjuht  
Eesti Kaitse- ja Kosmosetööstuse Liit  
Lõõtsa 6, 11415 Tallinn, Estonia